नाथाय बिटिसि आरो जोबथा गोरोबथा बिटिआरनि उनाव बर’ हारिनि रैखाथिनि आरो थामोन्थानि बर’ दैदेनगिरिफोरा दुखु-दाहा जुजि जुजि हारिनि थाखाय जिउखौबो बाउलांनाय उनावबो राजखान्थिआरी गोहो-बोलो भारतनि संबिजिराव थाखानाय आरो होखानाय समाजारि, रांखान्थिआरी आरो राजखान्थिआरी नियाय मोननो थाखाय जारखुंथाइनि गेजेरजों मोननाय बेंनाय गोहोबोलोखौ गावबा गावसोरनि गेजेराव गोरोबलायना बेंनो आरो रानना जानो रोङिआव मालायासो बाहागो लाफैनाय बाथ्राखौ सोर मिथिया। थेवबो थाङै थुङै जों मिजिं खालामदोंमोनदि बे खेबाव 2020 मायथाइनि 27 जानुवारीखालि बिटिआर गोरोबथा जानाय उनाव बिपिएफ, इउपिपिएल, एबसुनि लोगोसे खावब्रै दोलोआव गावस्रानाय एनडिएफबिनि दैदेनगिरि आरो दावहारु मावथिफालोआ ज’जानानै गोरोबथा खालामनाय उनाव बर’ हारिनि गेजेराव मोनसेल’ ओनसोलारी राजखान्थि हानजा जानानै आसाम आरो भारतनि ओनसोलारि आरो हादरारि राजखान्थि हानजाफोरखौ स्रें फेरफाथिना राजखान्थिनि फोथाराव गोख्रों गोहो गोरा राजखान्थिआरी हान्जा हिसाबै गसंथाबनो हागोन। नाथाय जोंनि साननाय आरो लुबैनाय जाफुङाखैसै।